Pagal 4 tikslą (sudaryti palankesnes sąlygas Sąjungos piliečiams naudotis geresne ir saugesne sveikatos priežiūra) ES iš viso skyrė 14 044 589,5 EUR bendrą finansavimą, kuriuo remiama: a) koordinavimo veikla ir retųjų ligų Europos referencijos centrų tinklų (ERCT) registrai; b) nevyriausybinės organizacijos, padedančios siekti ES sveikatos apsaugos tikslų; c) nacionalinių institucijų tinklų kūrimas siekiant perduoti geriausią patirtį; d) bendradarbiavimas su tarptautinėmis organizacijomis.

2. SVARBIAUSI METŲ ĮVYKIAI

Įgyvendinant 2019 m. MDP iš esmės buvo siekiama keturių konkrečių sveikatos programos tikslų.

Pagal 1 tikslą (skatinti sveikatingumą, užkirsti kelią ligoms ir propaguoti sveikos gyvensenos skatinimo aplinką) buvo pradėti įvairūs tyrimai siekiant padėti įgyvendinti ES teisės aktus dėl tabako gaminių, susijusius su būdingo kvapo ar skonio vertinimu, taip pat padėti Europos Komisijai taikyti Direktyvą 2014/40/ES dėl tabako gaminių. Taip pat buvo finansuojami alkoholio tyrimai, siekiant padėti valstybėms narėms mažinti su alkoholiu susijusią žalą ir nustatyti fiskalines priemones bei kainų nustatymo politiką, taikomas maisto produktams, nealkoholiniams gėrimams ir alkoholiniams gėrimams.

Pagal 2 tikslą (apsaugoti Sąjungos piliečius nuo didelių tarpvalstybinių grėsmių sveikatai) buvo pradėtas tyrimas siekiant išnagrinėti galimybes sukurti bendrą ES piliečių skiepų kortelę.

Tyrimo tikslas yra dvejopas:

·pirma, atlikti padėties analizę siekiant išnagrinėti ir palyginti esamų skiepų kortelių formą ir turinį ir nustatyti elementus, kurie galėtų būti įtraukti į ES piliečių skiepų kortelę;

·antra, parengti, išbandyti ir įvertinti tris skirtingas ES piliečių skiepų kortelių formas, atsižvelgiant į sąveikumą. Formos turėtų būti elektroninės ir fizinės.

Būsima ES piliečių skiepų kortelė visų pirma būtų galimybes suteikianti priemonė, padedanti piliečiams ir jų vaikams tinkamu metu, ypač keliaujant tarp ES valstybių narių, pasiskiepyti. Siūloma išbandyti dvejopas formas bent dešimtyje valstybių narių savanorių.

Pagal 3 tikslą (prisidėti prie novatoriškų, veiksmingų bei tvarių sveikatos priežiūros sistemų kūrimo) buvo pradėti keli veiksmai siekiant paremti novatoriškas, veiksmingas ir tvarias sveikatos priežiūros sistemas, taip pat buvo finansuojami įvairūs veiksmai, skirti vykdyti kampanijoms, kuriomis remiamas naujų reglamentų dėl medicinos priemonių ((ES) 2017/745) ir in vitro medicinos priemonių ((ES) 2017/746) įgyvendinimas. Šios kampanijos skirtos rinkos dalyviams, sveikatos priežiūros specialistams, sveikatos priežiūros įstaigoms, piliečiams – pacientams. Jų bendras tikslas – informuoti suinteresuotuosius subjektus ir didinti jų informuotumą apie reglamentus dėl medicinos priemonių ir in vitro medicinos priemonių bei jų reikalavimus prieš jiems įsigaliojant atitinkamai 2021 m. gegužės mėn. ir 2022 m., kad būtų išvengta medicinos priemonių ir in vitro medicinos priemonių rinkų sutrikdymų.

Pagal 4 tikslą (sudaryti palankesnes sąlygas Sąjungos piliečiams naudotis geresne ir saugesne sveikatos priežiūra) paskelbtas kvietimas remti retųjų ligų ERCT registrų kūrimą. Planuojama veikla buvo susijusi su retosiomis ligomis sergančių pacientų ERCT registrų kūrimu ir plėtra ir esamų registrų tolesne plėtra bei kokybės kontrole.

Pagrindiniai tikslai:

·sudaryti sąlygas kurti, atnaujinti ir susieti su kiekvienu ERCT susijusius registrus, apimančiu ligas ir sveikatos sutrikimus, ir užtikrinti jų sąveikumą. Tai padės susieti pacientų kohortas ir užtikrinti jų matomumą Europos lygmeniu, kad būtų galima sekti natūralią ligų eigą turint pakankamai pacientų duomenų; be to, visi ERCT atskiri retųjų ligų registrai bus registruojami ES retųjų ligų platformoje;

·parengti visapusišką retųjų ligų registrams skirtą metodą, apimantį visus ERCT, laikantis standartų ir naudojantis ES retųjų ligų platformos nustatytomis priemonėmis.

Be to, buvo sudaryta sutartis dėl paslaugų ir techninės pagalbos teikimo Europos Komisijai, siekiant sukurti integruotą ERCT vertinimo, stebėsenos, įvertinimo ir kokybės gerinimo sistemą (AMEQUIS). Visų pirma naudojant šią sistemą bus:

·nagrinėjamos visos turimos ERCT vertinimo, stebėsenos ir įvertinimo priemonės bei rodikliai;

·analizuojama patirtis, įgyta naudojant turimas priemones ir metodus, kartu atliekant kitų organizacijų sukurtų ir nacionaliniu ar tarptautiniu lygmeniu išbandytų pažangiausių priemonių bei metodikų peržiūrą tokiomis pačiomis ar panašiomis aplinkybėmis.

Šie veiksmai padeda Europos Komisijai vykdyti savo įsipareigojimus pagal Direktyvą 2011/24/ES dėl pacientų teisių į tarpvalstybines sveikatos priežiūros paslaugas ir 2014 m. Komisijos įgyvendinimo ir deleguotuosius sprendimus, susijusius su ERCT steigimu ir vertinimu.

Galiausiai Chafea inicijavo sutartį dėl programos, pagal kurią būtų sudarytos palankesnės sąlygos specialistų mainams tarp retųjų ligų ar mažai paplitusių ir sudėtingų ligų ERCT klinikinių centrų, rengimo, planavimo ir įgyvendinimo valdymo. Apsilankymų ir (arba) mainų tikslas – dalytis ekspertinėmis žiniomis, patirtimi ir labai specializuotomis žiniomis pagal 24-ių ERCT veiklos aprėptį ir sistemą. Ši programa padės pagerinti bendrą labai specializuotų žinių lygį, užtikrinti glaudesnį ir lengvesnį ligoninių bendradarbiavimą ir stiprinti profesinius ryšius su įvairiais tinklais ir tarp jų. Be to, apsilankymai ir (arba) mainai padės kloti pamatus labai specializuotų mokymo programų kūrimui.